לאורך מחצית הראשונה של המאה ה-20 ובעיקר בתקופת המנדט הבריטי בארץ ישראל פעלה בארץ תחבורה אווירית במטוסים אמפיביים, שהשתמשו בחופי הכנרת, ים המלח, מפרץ חיפה ועזה כמנחתים ימיים.

מטוס ימי של חברת אימפיריאל איירווייז בדרכו מאוסטרליה דרך הודו ללונדון, מתדלק במימי הכנרת, 1938

רקע היסטורי
-----------

כבר בימי מלחמת העולם הראשונה נחתו אווירוני ים במי הים התיכון מול חופי עזה, מפרץ חיפה ומפרץ אילת.

בשנת 1924 התאחדו חברות התעופה הבריטיות והקימו את חברת אימפיריאל איירווייז (באנגלית: **Imperial Airways**) הבריטית. בשנת 1931 החליטה החברה לחנוך קו תעופה בין נמל התעופה קרוידון בלונדון להודו דרך ארץ ישראל. הטיסה בקו זה הייתה משולבת במטוס ימי ובמטוס רגיל.

ים כנרת כשדה תעופה ימי (1931 - 1942)
------------------------------------

מטוס ימי של חברת אימפיריאל איירווייז בים כנרת
מטוס ימי בים כנרת, ברקע הר החרמון, צולם בין השנים 1939–1934
בין השנים 1931 - 1942 שימש ים כנרת כשדה תעופה ימי. הטיסה הייתה משולבת במטוס ימי ובמטוס רגיל. ב-21 באוקטובר 1931 נחת המטוס הימי הראשון מסוג "s-17 scipio short" על פני הכנרת, הנוסעים הועברו מטבריה אל שדה התעופה צמח ומשם המריאו להודו דרך בגדאד במטוס יבשתי.

נוסעי הטיסות הראשונות המשיכו מטבריה להודו במטוס יבשתי מסוג "H P 42" אשר כונה "hanno".

בשגרת הנחיתות בכנרת, הנוסעים הובלו אל החוף בסירות משוטים, בזמן שהמטוס היה מתודלק בלב הכנרת, וצוות הקרקע הכין את המטוס לקראת המשך טיסה להודו. נוסעי הטיסות הראשונות שנחתו בכנרת המשיכו את דרכם מטבריה להודו בהמתנה לנוסעים לקראת הקטע הבא בדרכם: טבריה - בגדאד. בטיסות מאוחרות יותר אוכסנו הנוסעים ללינת לילה במלון טברייני. היו טיסות שנחתו על הכנרת רק לתדלוק ומיד המשיכו את דרכן.

בשנת 1938 הוכנסו לקו לונדון - בומביי מטוסי ים משוכללים מדגם "Empire", אשר נחתו מול "מלון לידו", שהיה ממוקם על חוף הכנרת.

נתיב המטוסים בין אנגליה לאוסטרליה כלל נחיתת ביניים בכנרת.

כאשר התרסק אחד המטוסים הימיים בכנרת בשנת 1942 בגלל סופה עזה, פסקו הנחיתות הימיות. אחרי שהנחיתות הימיות בכנרת פסקו, הועברו ה"שדות הימיים" אל ים המלח (ובעקבות המנחת גם עבר השם "לידו") ומפרץ חיפה.

### סוגי המטוסים שנחתו בכנרת

* Short S.17 Kent
* Kent Satyrus
* Empire (בין 16 - 24 נוסעים, כולל המחלקה הראשונה)
* Calcuta (מטוס ימי תלת מנועי)

ים המלח כשדה תעופה ימי (1939 - 1947)
------------------------------------

נוסע שעצר בנמל התעופה הימי בקליה בשנת 1946, עומד ליד שלט עם כיתוב באנגלית
בתחילת מלחמת העולם השנייה הוקם נמל תעופה ימי בקליה, בצפון ים המלח, כנמל תעופה רזרבי במטרה למנוע ריכוז גדול מדי של מטוסים במקום אחד בזמן המלחמה. בשנים 1945 - 1947 חברת British Overseas Airways Corporation הפעילה טיסות להודו ולמזרח הרחוק שעצרו לחניית ביניים בקליה.

לאחר הקמת המדינה
----------------

### מטוסים אמפיביים בשרות חיל האוויר

בשנותיו הראשונות של חיל-האוויר הישראלי, הופעלו לזמן קצר שלושה מטוסים אמפיביים בשורותיו: "סי-בי" (דבורת הים), "וידג'ן" ו"קטלינה". המטוסים שימשו לסיורי ים ופטרולים לאיתור ניצולים וספינות שאבדו בלב ים. ביוני 1948 הגיע זוג מטוסים אמפיביים מדגם "וידג'ן" מתוצרת חברת גראמן, לחיל-האוויר, במסגרת מבצע רכש של נדבן יהודי בשם וילהלם ואן-ליר, אשר מסר את המטוסים במתנה לחיל. אחד מהמטוסים התרסק בכנרת בדצמבר 1948 וצוותו נספה.

### אילת

בשנת 1985 ניתן רישיון להפעלת מנחת ימי במפרץ אילת (מול חוף הדקל) לחברת "סנונית".

החל משנת 2018 מופעל מנחת ימי באילת על ידי חברת "סקיי-דייב" באמצעות מטוס ימי בודד.

### שנת 2019

ב-8 בפברואר 2019 נחת מטוס אזרחי קל מסוג ססנה U206B (אנ') (ברישום 4X-CWD) על הכנרת לראשונה זה 77 שנים. ראש העיר רון קובי השתתף בטיסת הפיילוט והצהיר: "קו תעופה יוצא לדרך - באוויר, בים וביבשה!".

### בול השירות הבולאי של דואר ישראל לנחיתת מטוס אזרחי בטבריה

דואר ישראל הוציא ב-2 באפריל 1985 סדרת בולים לציון "ראשית התעופה בארץ ישראל". אחת הבולים הוקדש לנחיתת מטוס הנוסעים בטבריה.

גלריה
-----

* תושבי טבריה ממתינים לנחיתת המטוס הימי הראשון בכנרת, אוקטובר 1931 תושבי טבריה ממתינים לנחיתת המטוס הימי הראשון בכנרת, אוקטובר 1931
* מטוס "Hanno" נוחת בצמח, אוקטובר 1931 מטוס "Hanno" נוחת בצמח, אוקטובר 1931
* מטוס "Hanno" לאחר נחיתה בצמח, אוקטובר 1931 מטוס "Hanno" לאחר נחיתה בצמח, אוקטובר 1931
* מטוס "Hanno" לאחר נחיתה בצמח, אוקטובר 1931 מטוס "Hanno" לאחר נחיתה בצמח, אוקטובר 1931
* מפת קווי התעופה של "אימפיריאל איירווייז" נכון לאפריל, שנת 1935 (כולל הנתיב: אנגליה - ארץ ישראל - הודו - אוסטרליה)מפת קווי התעופה של "אימפיריאל איירווייז" נכון לאפריל, שנת 1935 (כולל הנתיב: אנגליה - ארץ ישראל - הודו - אוסטרליה)

קישורים חיצוניים
----------------

ויקישיתוף מדיה וקבצים בנושא **שדות תעופה ימיים בארץ-ישראל** בוויקישיתוף
* עלון ראשית התעופה בארץ ישראל, באתר התאחדות בולאי ישראל
* גלריית תמונות - (עשרות תמונות) נחיתה בים כנרת Airways Short S.17 Kent Flying Boat G-ABFC "Satyrus" on Sea of Galilee (flickr)
* שיר גולן, 100 שנות תעופה בארץ ישראל: התחנה הבאה: ארץ ישראל, באתר חיל האוויר הישראלי
* מטוסי ים בכנרת 1931-1942, (2:35 דקות) סרטון באתר יוטיוב
* מטוס ימי בים כנרת, שנת 1934

הערות שוליים
------------

1. ↑  חברת התעופה הבריטית "Imperial Airways" פעלה בין השנים 1924-1939
2. ↑  עלון ראשית התעופה בארץ ישראל, באתר התאחדות בולאי ישראל
3. ↑  הארץ, 20 באוקטובר 1931, ט' חשוון תרצ"ב, עמוד 1(4) "האווירון אנגליה - הודו יגיע היום לא"י"
4. ↑  מטוס יבשתי H P 42  יו-טיוב
5. ↑  מטוס מסוג "Short S.17 Kent" afleetingpeace.org/index.php/gallery/gallery/i/imperial-airways-g-abfc-short-kent-satyrus
6. ↑  נחנר קו טיסה ישיר לוד-פאריס, המשקיף, 9 בנובמבר 1947
7. ↑  מים ושמיים - אתר חיל האוויר
8. ↑  ילקוט הפרסומים מס' 3258 מתאריך 17.10.1985, עמוד 499.
9. ↑  סדרת בולי דואר ישראל לציון "ראשית התעופה לארץ ישראל" - הטיסה המסחרית הראשונה בארץ ישראל